Ministru kabineta noteikumu projekta **„Grozījumi Ministru kabineta 2005.gada 27.decembra noteikumos Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām””** sākotnējās ietekmes novērtējuma ziņojums **(anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Grozījumi Ministru kabineta 2005.gada 27.decembra noteikumos Nr.1031 „Noteikumi par budžetu izdevumu klasifikāciju atbilstoši ekonomiskajām kategorijām”” (turpmāk – noteikumu projekts) sagatavots pēc Finanšu ministrijas iniciatīvas, lai pilnveidotu izdevumu klasifikāciju.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts tika sagatavots, lai harmonizētu izdevumu klasifikācijas pozīcijas ar spēkā esošajiem normatīvajiem aktiem un izdevumu klasifikācijas piemērošanu padarītu ērtāku tās lietotājiem. Lai sasniegtu šo mērķi, tika analizēts Valsts kasē veikto maksājumu skaits izdevumu klasifikācijas kodos 2015.gadā, vienlaikus ņemot vērā arī konkrēto izdevumu pozīciju būtiskumu, kā arī izvērtēti no valsts budžeta iestādēm saņemtie priekšlikumi izdevumu klasifikācijas pilnveidošanai. Tiek precizēti un papildināti kodu skaidrojumi, kas nodrošinās korektāku izdevumu attiecināšanu pēc to ekonomiskās būtības. 1. Noteikumu projekts paredz visā izdevumu klasifikācijā vārdus „saistību uzņemšana bilancē” aizstāt ar vārdiem „pasīvu uzņemšana bilancē”, jo reorganizējot budžeta iestādi nav kur attiecināt izdevumus, kas radušies bilances pašu kapitāla un uzkrājumu posteņu uzņemšanas rezultātā, kas ir bilances pasīva posteņi, bet nav saistības.2. Noteikumu projekts paredz visā izdevumu klasifikācijā vārdus „izdevumus par apkuri” aizstāt ar vārdiem „izdevumus par siltumenerģiju, tai skaitā apkuri”, jo apkure ir siltumenerģijas sastāvdaļa. Piemēram, apsaimniekotāji iekļauj siltumenerģijas izmaksās kopā ar karstā ūdens nodrošināšanu (uzsildīšanu).3.  Atbilstoši Brīvprātīgā darba likumam, brīvprātīgais darbs ir organizēts un uz labas gribas pamata veikts fiziskās personas fizisks vai intelektuāls bezatlīdzības darbs sabiedrības labā. Brīvprātīgajam darbam nav peļņas gūšanas nolūka. Brīvprātīgā darba likumā ir noteikts pienākums brīvprātīgā darba organizētājam segt brīvprātīgā darba veicējam ar brīvprātīgā darba veikšanu saistītos izdevumus, ja tādi ir paredzēti līgumā, kā arī apdrošināt brīvprātīgā darba veicēja veselību un dzīvību pret nelaimes gadījumiem. Noteikumu projekts paredz noteikt, ka iestādes kā brīvprātīgā darba organizētāja izdevumus, kas saistīti ar brīvprātīgā darba veikšanu Brīvprātīgā darba likuma izpratnē, ir jāuzskaita izdevumu klasifikācijas kodā 2274 „Ar brīvprātīgā darba veikšanu saistītie izdevumi”. Šī koda izveidošanas mērķis ir gūt priekšstatu par brīvprātīgā darba organizēšanā un īstenošanā iesaistīto izdevumu apmēriem. Tā kā jaunajā kodā 2274 tiks uzskaitīti arī izdevumi par likumā noteikto apdrošināšanu pret nelaimes gadījumiem, tad tiek papildināts jau esošā koda 2247 „Apdrošināšanas izdevumi” skaidrojums ar izņēmumu. 4.  Saskaņā ar grozījumiem, kas stājas spēkā ar 01.01.2016 Valsts un pašvaldību institūciju amatpersonu un darbinieku atlīdzības likumā (6.panta piektā daļa) Ministru prezidenta reprezentācijas izdevumi mēnesī nepārsniedz 95 procentus un ministra reprezentācijas izdevumi mēnesī nepārsniedz 90 procentus no gadskārtējā valsts budžeta likumā noteiktajiem Valsts prezidenta reprezentācijas izdevumiem mēnesī, Savukārt, saskaņā ar minētā likuma 5.1 panta trešo daļu Saeimas priekšsēdētāja reprezentācijas izdevumi mēnesī nepārsniedz 95 procentus no gadskārtējā valsts budžeta likumā noteiktajiem Valsts prezidenta reprezentācijas izdevumiem mēnesī. Atbilstīgi precizējumi veikti arī Ministru kabineta 2010.gada 21.jūnija noteikumos Nr.541 “Noteikumi par valsts un pašvaldību institūciju amatpersonu un darbinieku atlīdzības uzskaites sistēmu (5.pielikums)”. Tādējādi ir nodrošināta normatīvā bāze, kas paredz atbilstoši gadskārtējā valsts budžeta likumā šim mērķim paredzētajam finansējuma apjomam, valsts augstākajām amatpersonām katru mēnesi izmaksāt konstantu summu reprezentācijas izdevumiem bez attaisnojošu dokumentu iesniegšanas. Minētie izdevumi nav apliekami ar nodokļiem. Tādējādi atbilstoši likumdevēja mērķim minētie izdevumi klasificējami izdevumu EKK 1228. 5. Noteikumu projekts paredz precizēt izdevumu klasifikācijas kodu 2259 „Pārējie informācijas tehnoloģiju pakalpojumi”, lai izvērstāk skaidrotu informācijas tehnoloģiju pakalpojumus, norādot, ka šajā kodā attiecina izdevumus arī par digitālo drošības sertifikātu abonēšanu. Vienlaikus precizēta koda redakcija, attiecinot nosacījumu par izdevumu kapitalizēšanu uz visu koda skaidrojumu.6. Noteikumu projekts paredz precizēt izdevumu klasifikācijas kodu 2314 „Izdevumi par precēm iestādes administratīvās darbības nodrošināšanai” nosakot, ka to piemēro arī izdevumiem par precēm sabiedrisko attiecību īstenošanai. Līdzīgi kā attiecībā uz pakalpojumiem tiek piemērots viens kods 2231 „Administratīvie izdevumi un sabiedriskās attiecības” nenodalot atsevišķi izdevumus administratīvās darbības nodrošināšanai no izdevumiem sabiedrisko attiecību īstenošanai. 7. Noteikumu projekts paredz svītrot izdevumu klasifikācijas kodu 2278 „Iestādes iekšējo kolektīvo pasākumu organizēšanas izdevumi”, jo normatīvajā regulējumā šāds atsevišķs pasākuma veids nav definēts, savukārt dažādi iestāžu administratīvie un tēla veidošanas pasākumu nodrošināšanas izdevumi tiek uzskaitīti izdevumu klasifikācijas kodos 2231 un 2314. 8. Šobrīd izdevumu klasifikācijas kodā 2278 “Iestādes iekšējo kolektīvo pasākumu organizēšanas izdevumi” tiek plānoti un uzskaitīti izdevumi, kas saistīti ar sacensību un citu sporta pasākumu īstenošanu Iekšlietu ministrijas sistēmas iestāžu amatpersonām ar speciālajām dienesta pakāpēm atbilstoši Ministru kabineta 2010.gada 5.oktobra noteikumu Nr.943 “Iekšlietu ministrijas veselības un sporta centra nolikums” 3.8. apakšpunktā noteiktajam uzdevumam – “organizēt fiziskās sagatavotības pārbaudes, sacensības un citus sporta pasākumus Iekšlietu ministrijas sistēmas iestāžu amatpersonām ar speciālajām dienesta pakāpēm”. Pamatojoties uz iepriekš minēto, noteikumu projekts paredz, ka turpmāk normatīvajos aktos noteikto fiziskās sagatavotības pārbaužu, sacensību un citu sporta pasākumu īstenošanai izdevumi attiecināmi uz kodu 2277. 9. Noteikumu projekts paredz noteikt, ka ēdināšanas izdevumus sociālās aprūpes iestādes klientiem jāattiecina uz izdevumu klasifikācijas kodu 2363 „Ēdināšanas izdevumi”. Līdz šim radās neskaidrības par kodu piemērošanu šāda veida izdevumiem, jo, piemēram, minēto klientu ēdināšanas nodrošināšanu nosaka Ministru kabineta 2003.gada 3.jūnija noteikumu Nr.291 „Prasības sociālo pakalpojumu sniedzējiem” 55.punkts - ja klienti aprūpes iestādē uzturas visu dienu, tie ir jānodrošina ar ēdināšanu; 63.5.apakšpunkts - naktspatversme klientam nodrošina vakariņas.10. Noteikumu projekts paredz precizēt izdevumu klasifikācijas koda 3295 „Atmaksa valsts budžetam no valsts budžeta iestāžu valsts budžeta līdzekļiem vai ārvalstu finanšu palīdzības līdzekļu atlikumiem par iepriekšējos budžeta periodos finansētajiem izdevumiem” nosaukuma un skaidrojuma atbilstību faktiskajai situācijai, piemēram, valsts budžetā atmaksu budžetā plāno kodu grupā 3000 „Subsīdijas un dotācijas” un piemēro kodu 3295 arī gadījumā, ja izdevumi finansēti kārtējā budžeta periodā, bet atmaksājamie līdzekļi saņemti transferta ieņēmumu kodos. Papildus informācija - ievērojot daudzveidīgus gadījumus, kad iespējamas atmaksas uz valsts budžetu saistībā ar Eiropas Savienības politiku instrumentu un pārējās ārvalstu finanšu palīdzības īstenošanu, Finanšu ministrijas mājas lapā http://www.fm.gov.lv/lv/sadalas/valsts\_budzets/metodika/ ir publicētas shēmas, kurās norādīti piemērojamie klasifikāciju kodi, lai būtu saprotamāka kodu piemērošana dažādos gadījumos. 11. Labklājības ministrijas priekšlikumi grozījumiem izdevumu klasifikācijas 6000 kodā „Sociālie pabalsti” izteikti, izvērtējot sociālo pabalstu sistēmu, tai skaitā kontekstā ar Valsts kontroles veiktās revīzijas: Likumības revīzija „Pašvaldību sniegtās sociālās palīdzības tiesiskums un efektivitāte” (19.12.2014. Nr.2.4.1-4/2014) rezultātiem: 11.1. Noteikumu projekts paredz izdevumu klasifikācijas koda 6239 „Pārējie valsts pabalsti un kompensācijas” skaidrojumā iekļaut arī informāciju par pabalstu par asistenta izmantošanu personām ar I grupas redzes invaliditāti. Atbilstoši Ministru kabineta 2014.gada 10.novembra noteikumiem Nr.698 „Noteikumi par pabalstu par asistenta izmantošanu personām ar I grupas redzes invaliditāti” ar 2015.gada 1.janvāri pabalstu izmaksā Valsts sociālās apdrošināšanas aģentūra, pamatojoties uz attiecīgo Nodarbinātības valsts aģentūras lēmumu par pabalsta piešķiršanu. Ņemot vērā, ka spēkā esošajā izdevumu klasifikācijā minētā pabalsta veids nav atsevišķi izdalīts, izdevumu klasifikācijas koda 6239 skaidrojumā tiek iekļauta arī informāciju par minēto pabalstu. 11.2. Noteikumu projekts paredz precizēt izdevumu klasifikācijas kodu 6254 „Pašvaldību vienreizējie pabalsti naudā ārkārtas situācijā” un 6323 „Pašvaldību vienreizējie pabalsti natūrā ārkārtas situācijā” skaidrojumus, paredzot, ka uz šiem kodiem neattiecina izmaksātos apbedīšanas pabalstus. Atbilstoši Sociālo pakalpojumu un sociālās palīdzības likuma 35.pantā noteiktajam vienreizējais pabalsts ārkārtas situācijā ir viens no sociālās palīdzības pabalstu veidiem. Sociālo pakalpojumu un sociālās palīdzības likumā nosauktās pamatvajadzības, kas ir obligāts nosacījums pie sociālās palīdzības, attiecināmas arī uz vienreizējo pabalstu ārkārtas situācijā, kas ir izņēmums no sistēmas (jo nevērtē ienākumus), bet tomēr ir sociālās palīdzības pabalsts. Apbedīšanu nevar pieskaitīt pie pamatvajadzībām Sociālo pakalpojumu un sociālās palīdzības likuma izpratnē, tāpēc tā ir pašvaldības brīvprātīgā iniciatīva. Pašvaldību izmaksātiem apbedīšanas pabalstiem visos gadījumos turpmāk attiecīgi piemērojams izdevumu klasifikācijas kods 6423 „Izdevumi brīvprātīgo iniciatīvu izpildei”.11.3. Noteikumu projekts paredz svītrot izdevumu klasifikācijas koda 6411 „Samaksa par aprūpi mājās” skaidrojumā tekstu „kā arī materiālu atbalstu aprūpējamā ģimenes locekļiem, lai nodrošinātu aprūpi mājās”, jo minētais atbalsts nav uzskatāms par pirkto sociālo pakalpojumu. Šādiem izdevumiem piemērojams izdevumu klasifikācijas kods 6299 „Pārējie klasifikācijā neminētie no valsts un pašvaldību budžeta veiktie maksājumi iedzīvotājiem naudā”, jo pašvaldības materiālais atbalsts aprūpei mājās ir paredzēts saskaņā ar Sociālo pakalpojumu un sociālās palīdzības likuma 23.panta otro daļu - ja personas aprūpi nodrošina ģimenes locekļi, pašvaldība šos ģimenes locekļus atbalsta psiholoģiski, viņus konsultējot un apmācot, un, ja nepieciešams, arī materiāli.12. Noteikumu projekts paredz precizēt izdevumu klasifikācijas koda 6423 „Izdevumi brīvprātīgo iniciatīvu izpildei” skaidrojumu, lai uz šo kodu attiecinātu arī transporta izdevumu kompensācijas un stipendijas, ja tās tiek piešķirtas pašvaldību brīvprātīgo iniciatīvu īstenošanas ietvaros. 13. Noteikumu projekts paredz uzlabot izdevumu klasifikācijas koda 6510 „Kompensācijas, kuras izmaksā personām, pamatojoties uz Latvijas tiesu nolēmumiem” skaidrojumu ietverot atsauci uz likumu „Par izziņas iestādes prokuratūras vai tiesas nelikumīgas vai nepamatotas rīcības rezultātā nodarīto zaudējumu atlīdzināšanu”, jo arī šajā likumā ir paredzēta personām nodarīto zaudējumu kompensēšana.14. Noteikumu projekts paredz precizēt izdevumu klasifikācijas koda 7000 „Uzturēšanas izdevumu transferti, pašu resursu maksājumi, starptautiskā sadarbība” skaidrojuma tekstā pašreiz ietverto teikumu „Kodā uzskaita arī normatīvajos aktos paredzētos pašvaldību savstarpējos maksājumus, piemēram, par sniegto sociālo palīdzību vai pirktajiem sociālajiem pakalpojumiem iedzīvotājiem, kuru deklarētā dzīvesvieta ir citā administratīvajā teritorijā”. Visos gadījumos pašvaldību savstarpējiem maksājumiem par sniegto sociālo palīdzību vai pirktajiem sociālajiem pakalpojumiem iedzīvotājiem piemērojami transferti. Savukārt, gadījumus, kad pašvaldības veic savstarpējos norēķinus, regulē normatīvie akti sociālās palīdzības un sociālo pakalpojumu jomā. Līdz ar to svītrojot palīgteikumu: „kuru deklarētā dzīvesvieta ir citā administratīvajā teritorijā” tiek novērstas iespējas pārprast koda skaidrojumu.15. Noteikumu projekts paredz precizēt izdevumu klasifikācijas kodu 7230 „Pašvaldību uzturēšanas izdevumu transferti padotības iestādēm” un 9250 „Pašvaldību kapitālo izdevumu transferti padotības iestādēm”, jo spēkā esošā noteikumu redakcija nosaka, ka minētajos kodos uzrāda pašvaldības veiktos transferta maksājumus padotības iestādēm, taču arī pašvaldības iestādes veic transferta maksājumus uz savu pašvaldību vai savas pašvaldības iestādēm, bet šādiem izdevumiem klasifikācijas kods nav paredzēts. 16. Noteikumu projekts paredz papildināt izdevumu klasifikācijas kodu 7620 „Pārējās iemaksas Eiropas Savienības budžetā” ar apakškodu 7629 „Pārējās iepriekš neklasificētās iemaksas Eiropas Savienības budžetā”, kas nepieciešams jo izdevumu klasifikācijā šobrīd uzskaitīti tikai regulāri pašu resursu maksājumi, kas Latvijai kā Eiropas Savienības dalībvalstij jānodrošina Eiropas Savienības budžeta kopējos ieņēmumos, piedaloties Eiropas Kopienas pašu resursu sistēmā. Taču zināmās situācijās Eiropas Komisijā tiek pieņemti lēmumi par papildus iemaksu veikšanu no dalībvalstīm Eiropas Savienības budžetā, kas nav pašu resursu iemaksas, piemēram, Latvijas iemaksas bēgļu atbalsta instrumentam Turcijai 2017.gadā atbilstoši 27.11.2015 MK sēdes protokollēmuma 3. un 4. punktam. Vienlaikus tiek papildināts izdevumu klasifikācijas koda 7720 „Pārējie pārskaitījumi ārvalstīm” skaidrojums ar pēdējo teikumu šādā redakcijā: Kodā „7720 neuzskaita maksājumus, kas tiek veikti Eiropas Savienības budžetā”, lai skaidri noteiktu, ka pārējie pārskaitījumi ārvalstīm neietver maksājumus Eiropas Savienības budžetā. 17. Noteikumu projekts paredz precizēt izdevumu klasifikācijas koda 7630 „Eiropas Komisijai atmaksājamie līdzekļi” nosaukumu, vienlaikus svītrojot tā apakškodus. Ievērojot, ka minētie apakškodi tiek maz izmantoti un daļa apakškodu ir zaudējuši aktualitāti, ir lietderīgi samazināt kodu skaitu klasifikācijā, lai tā būtu pārskatāmāka.  |
| 3. | Projekta izstrādē iesaistītās institūcijas | Nozaru ministrijas un Valsts kase.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Valsts un pašvaldību budžeta iestāžu, no valsts budžeta daļēji finansēto atvasināto publisko personu un budžeta nefinansēto iestāžu amatpersonas (darbinieki). |
|  2. |  Tiesiskā regulējuma ietekme uz tautsaimniecību un administratīvo slogu | Noteikumu projekts veicinās izdevumu attiecināšanu uz atbilstošām izdevumu pozīcijām, novērsīs kļūdainu maksājumu apmērus, tādējādi tiks uzlabota informācijas kvalitāte, tās salīdzināšanas iespējas un tiks sniegts korektāks priekšstats par budžetu izdevumu struktūru un apmēriem. |
|  3. |  Administratīvo izmaksu monetārs novērtējums | Projekts šo jomu neskar. |
|  4. |  Cita informācija |  Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes netika organizētas, jo noteikumu projekts tieši sabiedrības intereses neskar. Uzziņa par noteikumu projekta izstrādi tika publicēta Finanšu ministrijas mājas lapā sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Valsts un pašvaldību budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes. |
| 2. | Projekta izpildes ietekme uz pārvaldes funkcijām  | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 4. | Cita informācija | Nav |

*Anotācijas III - V sadaļa – projekts šīs jomas neskar.*

Finanšu ministre D.Reizniece-Ozola

03.08.2016 12:36

1956

R.Čablis

67095498, raivis.cablis@fm.gov.lv